AGE ส่งซิกผลงาน Q1 โตเด่น รับราคาถ่านหินพุ่ง – ดีมานด์ภาคอุตสาหกรรมสูง
AGE ส่งซิกผลงานไตรมาส 1/2565 เติบโตเด่น รับปัจจัยราคาถ่านหินที่ปรับตัวเพิ่มขึ้น อีกทั้งดีมานด์การใช้ถ่านหินในภาคอุตสาหกรรมทั้งในประเทศและต่างประเทศยังมีอย่างต่อเนื่อง 
AGE ส่งซิกผลงานไตรมาส 1/2565 เติบโตเด่น รับปัจจัยราคาถ่านหินที่ปรับตัวเพิ่มขึ้น อีกทั้งดีมานด์การใช้ถ่านหินในภาคอุตสาหกรรมทั้งในประเทศและต่างประเทศยังมีอย่างต่อเนื่อง
7 เม.ย. 2565

นายพนม ควรสถาพร ประธานกรรมการบริหาร บริษัท เอเชีย กรีน เอนเนอจี จำกัด (มหาชน) หรือ AGE เปิดเผยว่า บริษัทฯ ประเมินอัตราการเติบโตในไตรมาส 1/2565 มีแนวโน้มขยายตัวเพิ่มขึ้นอย่างต่อเนื่อง เมื่อเทียบกับช่วงเดียวกันของปีที่ผ่านมา โดยได้รับปัจจัยหนุนจากราคาถ่านหินที่ปรับตัวสูงขึ้น เนื่องจากดีมานด์การใช้ถ่านหินของภาคอุตสาหกรรมในประเทศ และต่างประเทศยังมีต่อเนื่อง โดยรายได้จากการขายถ่านหินในช่วงสองเดือนแรกปรับตัวเพิ่มขึ้นกว่า 60% เมื่อเทียบกับปีที่ผ่านมา
นอกจากนี้ สำหรับธุรกิจโลจิสติกส์ บริษัทฯ ได้มีการเซ็นสัญญารับงานขนส่งสินค้าอุตสาหกรรมมูลค่ารวม 110 ล้านบาท ซึ่งสัญญามีระยะเวลาให้บริการทั้งหมดสองปี และยังมีงานขนส่งสินค้าอุตสาหกรรม ที่มีการเซ็นสัญญาล่วงหน้าในช่วงปลายปี 2564 ที่ผ่านมา จำนวน 3 ล้านตัน ซึ่งมีระยะเวลาให้บริการทั้งหมดสามปี โดยเริ่มตั้งแต่ปีนี้
โดยบริษัทฯ เตรียมพร้อมขยายการลงทุนด้านโลจิสติกส์ โดยเตรียมลงทุนขยายพื้นโกดังเก็บสินค้าเพิ่มอีก 1 หลัง เพื่อให้บริการกองเก็บสินค้าเพิ่มเติม จากปัจจุบันที่มีโกดังเก็บสินค้าที่ให้บริการอยู่แล้วจำนวน 5 หลัง ดังนั้น จากกลยุทธ์รวมถึงแผนการขยายการลงทุนเพิ่มเติมด้านโลจิสติกส์ ทำให้บริษัทฯ ตั้งเป้าสัดส่วนรายได้จากธุรกิจโลจิสติกส์ สำหรับปี 2565 เพิ่มขึ้นเป็น 5% ของรายได้รวม เติบโตจากปีก่อนที่มีสัดส่วนรายได้อยู่ที่ 4 % ของรายได้รวม
โดยในปีนี้บริษัทฯ ตั้งเป้ารายได้จากธุรกิจให้บริการโลจิสติกส์ฯ ที่ 2,500 ล้านบาท เติบโตจากปี 2564 ที่มีรายได้จากธุรกิจโลจิสติกส์  2,002 ล้านบาท ซึ่งแบ่งเป็นสัดส่วยรายได้การให้บริการบริษัทในเครือที่ 76.5% และให้บริการกลุ่มลูกค้าภายนอกที่ 23.5%
สำหรับอีกหนึ่งบริษัทย่อย บริษัท เอจีอี อกริ เทรดดิ้ง จำกัด ดำเนินธุรกิจจัดหา จัดจำหน่าย และส่งออก สินค้าทางการเกษตรนั้น ล่าสุด บริษัทดังกล่าวได้ดำเนินการจัดตั้งเป็นที่เรียบร้อยแล้ว และคาดว่าจะเริ่มรับรู้รายได้ภายในปีนี้
นอกจากนี้ ประธานกรรมการบริหาร “AGE”  ยังกล่าวเพิ่มเติมถึงการดำเนินงานภายใต้ บริษัท แอท เอนเนอจี โซลูชั่น จำกัด ซึ่งเป็นบริษัทร่วมทุนที่ AGE ถือหุ้นอยู่ 49.99% ว่าบริษัทร่วมทุนดังกล่าวเริ่มมีการทยอยรับรู้รายได้จากโครงการที่มีการลงทุนไปก่อนหน้า อาทิ โครงการโรงไฟฟ้าโซลาร์ ขนาด 5 เมกะวัตต์ ที่จังหวัดลพบุรี ที่รับรู้รายได้สะสม ในช่วงเดือน มกราคม ถึง กุมภาพันธ์ 2565  จำนวน 6.14 ล้านบาท  และความคืบหน้าล่าสุด บริษัทร่วมทุนอยู่ระหว่างการศึกษาความเป็นไปได้ในการลงทุนธุรกิจพลังงาน เพื่อให้สอดรับกับนโยบายพลังงานอย่างต่อเนื่อง ในโครงการติดตั้งบอยเลอร์เพื่อผลิตไอน้ำ จากในช่วงก่อนหน้าทาง “แอท เอนเนอจี โซลูชั่น” ได้มีการลงทุนในโครงการติดตั้งบอยเลอร์ เพื่อผลิตไอน้ำขายให้แก่ลูกค้าไปแล้ว ในประเทศไทย จำนวน 1 โครงการ ซึ่งจะทยอยรับรู้รายได้ในครึ่งหลังปี 2565
ทั้งนี้ บริษัทฯ จึงมั่นใจว่าเป้าหมายการเติบโตของรายได้รวมปีนี้ แตะระดับ 15,000 ล้านบาท โดยแบ่งเป็นสัดส่วนรายได้จากธุรกิจโลจิสติกส์ 5% และเป็นธุรกิจถ่านหิน ประมาณ 95% พร้อมตั้งเป้าปริมาณยอดขายถ่านหิน ที่ระดับ 6.5 ล้านตัน